La Casa de la Marquesa acollirà la XXXV edició del Polisònic entre el 25 de juliol i el 17 d'agost
27 juny 2024

## La Casa de la Marquesa acollirà la XXXV edició del Polisònic entre el 25 de juliol i el 17 d'agost27 juny 2024Última actualització: 27 juny 2024

![](../gestion/img/c2264b66aea5712f80af50bc6ff18a1ce52d2def0f46500ccaf6b70b1ef5eac1.jpg)  
  

La **regidora delegada de Cultura i Turisme, Balbina Sendra**, i el **tècnic municipal encarregat de la iniciativa, Eudald González**, han presentat hui la **XXXV edició del Festival Polisònic Gandia, que se celebrarà entre el 25 de juliol i el 17 d'agost al jardí de la Casa de la Cultura**.  
  
_"A hores d'ara, el Polisònic no és només un esdeveniment que arriba als ciutadans de Gandia, sinó que també enriqueix de manera especial la programació cultural, musical i turística del municipi"_, ha assenyalat l'edil, qui també ha explicat que _"cada vegada més gent elegeix el centre per passar els seus moments fora de la tovallola o per visitar els seus espais patrimonials, naturals, etc., i sí, també aquest Festival. Les xifres del departament ens indiquen que cada vegada són més els que trien activitats més enllà del sol i la platja com a excusa per elegir-nos com a destinació de vacances"_.  
  
Pel que fa a les actuacions, el programa arrancarà a les 20 hores del 25 de juliol amb el concert gratuït de 'Scorcia Little Band Boom', un grup valencià que oferirà al públic tota una explosió de _rock & roll_.  
  
_"Sempre intentem començar amb una banda que tinga arrels locals. En aquest cas, 'Scorcia Little Band Room' està formada gairebé exclusivament per gent de Gandia. Aquest concert gratuït és una invitació que la gent conega el programa i, durant eixe dia, el jardí sol estar molt ple"_, ha comentat González.  
  
El cicle continuarà el dia 26 amb la música country de Badlands; el 27 amb els boogie-woogies de 'Lluís Coloma & his musical troupe'; el 2 d'agost amb els ritmes caribenys de 'El caribefunk', i el 3 d'agost amb l'actuació de 'Marco Pacassoni Trio', que durà a terme un recorregut pel _jazz_ clàssic, el _swing_ i la música llatina.  
  
La setmana següent començarà divendres, 9 d'agost, amb el _blues_ i el _rock_ d''Osvi Grecco Retrospective Band' i seguirà el dia 10 amb els tangos de 'Malavatge'.  
  
Finalment, el divendres 16 d'agost, els assistents sentiran les arrels del flamenc de la mà d'Alba Carmona i, el dissabte 17, coneixeran la tradició del folklore llatinoamericà amb 'Autana Trio', que posarà el punt final a aquesta edició del Polisònic amb una barreja de sons brasilers, veneçolans i colombians.  
  
_"Cada edició donem més protagonisme a un estil que als altres. En aquesta ocasió, hi haurà molts ritmes llatins. A més, comptarem amb grups internacionals i fins i tot amb alguns artistes que no han vingut mai a Espanya, com 'El caribekunk' i 'Autana Trío'"_, ha esmentat el director de la iniciativa, qui ha incidit que la singularitat d'aquest cicle _"és la barreja d'estils que té i el fet que hi és durant tot l'estiu i no només durant tres o quatre dies, que és el format habitual en aquest tipus d'iniciatives. Crec que el Polisònic ja té el seu renom dins el panorama musical espanyol"_.  
  
Pel que fa als preus, **les entrades de cada actuació costen 10 euros, 8 euros si el comprador compta amb el carnet jove o el de pensionista**.  
  
A més, es pot adquirir un **abonament de 4 concerts per 36 euros o un abonament per a les 8 actuacions per 64 euros, que costen, respectivament, 28 i 48 euros amb la tarifa reduïda**.  
  
Les tres opcions **es poden comprar a la pàgina web d'[Instanticket.es](https://entradas.instanticket.es/culturagandia/public/janto/main.php) o la Casa de Cultura en horari d'11 a 13.30 hores i de 18 a 20.30 hores**. A excepció del primer concert, totes **les actuacions començaran a les 21.30 hores**.